મુંબઇ: અભિનેત્રી કમ ફિલ્મ સર્જક અનુષ્કા શર્માની આગામી ફિલ્મ પરીનું ટીઝર શુક્રવારે રિલિઝ કરાયું હતું. ફિલ્મ સર્જકો આ ફિલ્મને સ્ક્રીમર (ચીસ પડાવી દેનારી ) ફિલ્મ તરીકે ઓળખાવવાનું પસંદ કરે છે. આ એક હોરર ફિલ્મ છે અને ટીઝરમાં અનુષ્કાના ચહેરા પર ઊઝરડા અને લોહીની ટશરો ફૂટેલી દેખાય છે. એને લઇને એનો ચહેરો બિહામણો થઇ ગયેલો જણાય છે. ટીઝરમાં ત્રીસ સેકંડની વિડિયો ક્લીપ ઇન્ટરનેટ પર મૂકવામાં આવી હતી. અનુષ્કાના હાથમાં બેડી છે, પગમાં સાંકળ છે જાણે એ કોઇ રીઢી ગુનેગાર હોય. ચહેરા ઉપરાંત હાથ-પગમાં પણ ઊઝરડા પડેલા દેખાય છે. એના ચહેરાની પાછળ એક ટેલિવિઝન સેટ નજરે પડે છે. આ ફિલ્મ અનુષ્કાની ક્લીન સ્લેટ ફિલ્મ કંપનીની ત્રીજી ફિલ્મ છે. અગાઉ એ એનએચ ૧૦ અને ફિલ્લૌરી ફિલ્મ બનાવી ચૂકી છે. બંને ફિલ્મો બોક્સ ઑફિસ પર મધ્યમ સફળતાને વરી હતી.